NSRI, Eden oefen by blouvlagstrand | Netwerk24
NSRI, Eden oefen by blouvlagstrand
25 Januarie 2017 15:34
Menseredders van die Nasionale Seereddingsinstituut dra Saterdag Erneste Swanepoel op 'n draagbaar uit die see by Wildernis nadat sy byna "verdrink" het.
'n Suksesvolle noodoefening is verlede Saterdag deur die Eden-distriksmunisipaliteit en die Nasionale Seereddingsinstituut (NSRI) by die strand in Wildernis, 'n blouvlagstrand, gehou.
Die munisipaliteit sê in 'n verklaring die oefening was deel van die blouvlagprogram se voorskrifte vir opvoeding en bewusmaking by strande waar die blou vlag wapper.
Die oefening het die publiek bewus gemaak van gevaarlike seestrome en van wat hulle moet doen as hulle in die moeilikheid beland. 'n "Drenkeling" is vervolgens met 'n rubberboot uit die see gered en kunsmatige asemhaling is toegedien. Die publiek is ook touwys gemaak oor tegnieke vir kunsmatige asemhaling, en kinders so jonk as vyf jaar kon hul vaardighede demonstreer.
Ná die oefening het werknemers van die distriksmunisipaliteit en die Vereniging vir die Natuurlewe en Omgewing van Suid-Afrika (Wessa) inligtingspamflette op die strand uitgedeel.
Wessa se regulasies vir blouvlagstrande bepaal onder meer dat besoekers aan so 'n strand oor die omgewing opgevoed moet word.
Verskeie belanghebbendes – onder wie die Eden-distriksmunisipaliteit, Wessa, Sanparke, die George-munisipaliteit en die Wildernis-belastingbetalersvereniging – speel 'n rol om seker te maak dat die strand by Wildernis 'n suksesvolle blouvlagseisoen beleef.
Blouvlagstatus word toegeken aan strande wat aan die internasionale blouvlagorganisasie se streng standaarde vir veiligheid, netheid, geriewe en die omgewing voldoen. Elke jaar moet opnuut om blouvlagstatus aansoek gedoen word. – Jackie Kruger